FI Euroopan unionin virallinen lehti L 335/14

KOMISSION TÄYTÄNTÖÖNPANOASETUS (EU) N:o 1335/2013,

annettu 13 päivänä joulukuuta 2013,

oliiviöljyn kaupan pitämistä koskevista vaatimuksista annetun täytäntöönpanoasetuksen (EU) N:o 29/2012 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 113 artiklan 1 kohdan a alakohdan ja 121 artiklan ensimmäisen kohdan a alakohdan yhdessä sen 4 artiklan kanssa,

sekä katsoo seuraavaa:

(1) Komission täytäntöönpanoasetuksessa (EU) N:o 29/2012 (2) vahvistetaan oliiviöljyjen ja oliivin puristemassaöljyjen vähittäismyyntiä koskevat erityisvaatimukset.

(2) Tuottajille, kauppiaille ja kuluttajille olisi varmistettava oliiviöljyn kaupan pitämistä koskevat vaatimukset, joilla taataan tuotteiden laatu ja mahdollisuus petosten tehokkaaseen torjumiseen. Tätä varten on tarpeen antaa erityissäännöksiä, joilla täydennetään Euroopan parlamentin ja neuvoston asetusta (EU) N:o 1169/2011 (3) ja tehostetaan kaupan pitämistä koskevien vaatimusten valvontaa.

(3) Useat tieteelliset tutkimukset ovat osoittaneet, että valo ja lämpö vaikuttavat haitallisesti oliiviöljyjen laadun kehittymiseen. Sen vuoksi on tarpeen ilmoittaa etiketissä selkeästi varastointia koskevat erityisolosuhteet, jotta kuluttajalle voidaan tiedottaa asianmukaisesti ihanteellisista säilytysolosuhteista.

(4) Jotta voidaan helpottaa kuluttajien valintoja, on tärkeää, että tuotteiden etiketeissä olevat pakolliset merkinnät ovat helposti luettavissa. Sen vuoksi olisi vahvistettava luettavuutta ja pakollisten tietojen kokoamista pääasialliseen nähtävissä olevaan kenttään koskevat säännöt.

(5) Jotta kuluttaja voi varmistua tuotteen tuoreudesta, olisi säädettävä, että pakkausmerkintöihin voidaan tehdä vapaaehtoinen merkintä sadonkorjuuvuodesta ainoastaan siinä tapauksessa, että pakkauksen sisältö on sataprosenttisesti peräisin kyseisestä sadosta.

(6) Yksinkertaistamisen vuoksi olisi säädettävä, että yksinomaan oliiviöljyyn säilöttyjen elintarvikkeiden pakkausmerkinnöissä ei enää tarvitse ilmoittaa lisätyn öljyn prosentuaalista osuutta elintarvikkeen kokonaisnettopainosta.

(7) Komission asetuksen (ETY) N:o 2568/91 (4) ja täytäntöönpanoasetuksen (EU) N:o 29/2012 välisen johdonmukaisuuden varmistamiseksi erityisesti tarkastustulosten sallitun poikkeaman osalta mainitun täytäntöönpanoasetuksen kyseistä säännöstä on mukautettava.

(8) Jäsenvaltioiden olisi tehtävä tarkastuksia pakkausmerkinnöissä olevien mainintojen paikkansapitävyyden ja tämän asetuksen noudattamisen varmistamiseksi. Tätä varten olisi riskianalyysin perusteella tehostettava ja yhdenmukaistettava tarkastuksia sen toteamiseksi, vastaako myyntinimitys pakkauksen sisältöä, ja säädettävä seuraamuksista. Saman periaatteen mukaisesti on myös pyrittävä torjumaan petokset asettamalla kaikissa jäsenvaltioissa tehtäville tarkastuksille vähimmäisvaatimukset ja standardisoimalla komissiolle toimitettavat kertomukset.

(9) Jäsenvaltioiden olisi määriteltävä kansalliset seuraamukset. Näiden seuraamusten olisi oltava tehokkaita, oikeasuhteisia ja varoittavia.

(10) Täytäntöönpanoasetuksen (EU) N:o 29/2012 mukaisiin tuotteisiin, jotka on valmistettu ja merkitty unionissa tai tuotu unioniin ennen tämän asetuksen soveltamista, olisi sovellettava siirtymäaikaa, jotta toimijat voivat käyttää varastossa olevat pakkaukset ja myydä jo pakatut tuotteet.

(11) Komissio on kehittänyt tietojärjestelmän, jolla se pystyy hallinnoimaan asiakirjoja ja menettelyjä sähköisesti omissa sisäisissä menettelyissään sekä tehdessään yhteistyötä yhteisen maatalouspolitiikan toteuttamiseen osallistuvien viranomaisten kanssa. Tämän järjestelmän katsotaan täyttävän täytäntöönpanoasetuksessa (EU) N:o 29/2012 säädetyt ilmoitusvelvoitteet komission asetuksen (EY) 792/2009 (5).

(12) Sen vuoksi täytäntöönpanoasetusta (EU) N:o 29/2012 olisi muutettava.

(13) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan täytäntöönpanoasetus (EU) N:o 29/2012 seuraavasti:

1) Lisätään 4 a ja 4 b artikla seuraavasti: ”4 a artikla Edellä 1 artiklan 1 kohdassa tarkoitettujen öljyjen pakkauksessa tai niihin kiinnitetyissä etiketeissä on oltava maininta erityisistä säilytysolosuhteista suojassa valolta ja lämmöltä. 4 b artikla Edellä 3 artiklan ensimmäisessä kohdassa tarkoitetut pakolliset tiedot ja tarvittaessa 4 artiklan 1 kohdan ensimmäisessä alakohdassa tarkoitettu pakollinen merkintä on koottava pääasialliseen nähtävissä olevaan kenttään, sellaisena kuin se on määriteltynä Euroopan parlamentin ja neuvoston asetuksen (EU) N:o 1169/2011 (6) 2 artiklan 2 kohdan 1 alakohdassa, joko samaan etikettiin tai useampaan samaan pakkaukseen kiinnitettyyn etikettiin tai suoraan samaan pakkaukseen. Kaikkien näiden pakollisten tietojen on oltava näkyvissä kokonaisina ja yhdenmukaisena tekstinä.

2) Lisätään 5 artiklan ensimmäiseen kohtaan e alakohta seuraavasti: ”e) Asetuksen (EY) N:o 1234/2007 liitteessä XVI olevan 1 kohdan a ja b alakohdassa tarkoitettujen öljyjen osalta sadonkorjuuvuosi voidaan ilmoittaa ainoastaan siinä tapauksessa, että pakkauksen sisältö on sataprosenttisesti peräisin kyseisestä sadosta.”

3) Korvataan 6 artiklan 2 kohdan ensimmäinen alakohta seuraavasti: ”2. Lukuun ottamatta yksinomaan oliiviöljyyn säilöttyjä kiinteitä elintarvikkeita ja erityisesti neuvoston asetuksissa (ETY) N:o 1536/92 (7) ja (ETY) N:o 2136/89 (8) tarkoitettuja tuotteita, jos muiden elintarvikkeiden kuin tämän artiklan 1 kohdassa tarkoitettujen elintarvikkeiden pakkausmerkinnöissä mainitaan muussa kohdassa kuin valmistusaineluettelossa sanallisesti, kuvin tai graafisin kuvioin, että tuote sisältää tämän asetuksen 1 artiklan 1 kohdassa tarkoitettuja öljyjä, heti kyseisen elintarvikkeen myyntinimityksen perään on merkittävä 1 artiklan 1 kohdassa tarkoitettujen lisättyjen öljyjen prosentuaalinen osuus elintarvikkeen kokonaisnettopainosta.

4) Poistetaan 7 artiklan toinen kohta.

5) Lisätään 8 a artikla seuraavasti: ”8 a artikla Kunkin jäsenvaltion on tarkistettava asetuksen (ETY) N:o 2568/91 2 a artiklassa tarkoitetun riskianalyysin perusteella pakkausmerkintöjen mainintojen paikkansapitävyys ja erityisesti se, vastaako tuotteen myyntinimitys pakkauksen sisältöä. Jos todetaan sääntöjenvastaisuuksia ja jos pakkausmerkinnöissä ilmoitetun valmistajan, pakkaajan tai myyjän osoite on toisessa jäsenvaltiossa, kyseisen jäsenvaltion valvontaelimen on pyydettävä tarkistusta 8 artiklan 2 kohdan mukaisesti.”

6) Korvataan 9 artiklan 1 kohdan ensimmäinen alakohta seuraavasti: ”1. Jäsenvaltioiden on säädettävä tämän asetuksen säännösten rikkomiseen kansallisella tasolla sovellettavista tehokkaista, oikeasuhteisista ja varoittavista seuraamuksista, sanotun kuitenkaan rajoittamatta asetuksessa (EY) N:o 1234/2007 ja asetuksen (ETY) N:o 2568/91 3 artiklassa säädettyjen seuraamusten soveltamista.”

7) Korvataan 10 artikla seuraavasti: ”10 artikla Asianomaisten jäsenvaltioiden on toimitettava komissiolle viimeistään kunkin vuoden 31 päivänä toukokuuta edellistä vuotta koskeva kertomus, joka sisältää seuraavat tiedot: a) 8 artiklan 2 kohdan mukaisesti saadut tarkistuspyynnöt; b) tehdyt tarkistukset ja edellisinä markkinointivuosina aloitetut, vielä meneillään olevat tarkistukset; c) 8 a artiklan mukaisesti tehdyt, asetuksen (ETY) N:o 2568/91 liitteessä XXI olevan mallin mukaisesti esitetyt tarkistukset; d) tehtyjen tarkistusten jälkeen toteutetut jatkotoimenpiteet ja sovelletut seuraamukset. Kertomuksessa on esitettävä nämä tiedot eriteltyinä tarkistusten aloittamisvuoden ja rikkomisluokan mukaan. Siinä on tarvittaessa esitettävä kohdatut vaikeudet ja tarkastusten parannusehdotukset.”

8) Lisätään 10 a artikla seuraavasti: ”10 a artikla Tässä asetuksessa tarkoitetut ilmoitukset on tehtävä komission asetuksen (EY) N:o 792/2009 (9) säännösten mukaisesti.

2 artikla

Asetuksen (EY) N:o 29/2012 säännösten mukaisia tuotteita, jotka on valmistettu ja merkitty unionissa tai tuotu unioniin ja laskettu vapaaseen liikkeeseen ennen 13 päivää joulukuuta 2014, voidaan pitää kaupan varastojen loppumiseen asti.

3 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 13 päivästä joulukuuta 2014. Tämän asetuksen 1 artiklan 7 kohtaa sovelletaan kuitenkin täytäntöönpanoasetuksen (EU) N:o 29/2012 10 artiklan c alakohdan osalta 1 päivästä tammikuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä joulukuuta 2013. Komission puolesta Puheenjohtaja José Manuel BARROSO

(1) EUVL L 299, 16.11.2007, s. 1.

(2) Komission täytäntöönpanoasetus (EU) N:o 29/2012, annettu 13 päivänä tammikuuta 2012, oliiviöljyn kaupan pitämistä koskevista vaatimuksista (EUVL L 12, 14.1.2012, s. 14).

(3) Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).

(4) Komission asetus (ETY) N:o 2568/91, annettu 11 päivänä heinäkuuta 1991, oliiviöljyn ja uutetun oliiviöljyn ominaisuuksista sekä niiden määritysmenetelmistä (EYVL L 248, 5.9.1991, s. 1).

(5) Komission asetus (EY) N:o 792/2009, annettu 31 päivänä elokuuta 2009, yhteisen markkinajärjestelyn, suorien tukien järjestelmän, maataloustuotteiden menekinedistämisen ja syrjäisimpiin alueisiin ja Egeanmeren pieniin saariin sovellettavien järjestelyjen täytäntöönpanemiseksi jäsenvaltioiden komissiolle toimittamien tietojen ja asiakirjojen tiedoksiantamista koskevista yksityiskohtaisista säännöistä (EUVL L 228, 1.9.2009, s. 3).

(6) Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).”

(7) Neuvoston asetus (ETY) N:o 1536/92, annettu 9 päivänä kesäkuuta 1992, tonnikala- ja sardasäilykkeiden kaupan pitämistä koskevista yhteisistä vaatimuksista (EYVL L 163, 17.6.1992, s. 1).

(8) Neuvoston asetus (ETY) N:o 2136/89, annettu 21 päivänä kesäkuuta 1989, sardiinisäilykkeiden kaupan pitämistä koskevista yhteisistä vaatimuksista sekä sardiinisäilykkeiden ja säilöttyjen sardiinityyppisten tuotteiden kauppanimityksistä (EYVL L 212, 22.7.1989, s. 79).”

(9) Komission asetus (EY) N:o 792/2009, annettu 31 päivänä elokuuta 2009, yhteisen markkinajärjestelyn, suorien tukien järjestelmän, maataloustuotteiden menekinedistämisen ja syrjäisimpiin alueisiin ja Egeanmeren pieniin saariin sovellettavien järjestelyjen täytäntöönpanemiseksi jäsenvaltioiden komissiolle toimittamien tietojen ja asiakirjojen tiedoksiantamista koskevista yksityiskohtaisista säännöistä (EUVL L 228, 1.9.2009, s. 3).”